钦定古今图书集成/理学汇编/文学典/第166卷 > 徐师曾文体明辩 > 《记》
## 钦定古今图书集成/理学汇编/文学典/第166卷 > 徐师曾文体明辩 > 《记》

按《金石例》云：“记者，纪事之文也。《禹贡、顾命》乃记之祖，
而记之名则昉于《戴记》《学记》诸篇。厥后扬雄作《蜀记》，
而《文选》不列其类，刘勰不著其说”，则知汉魏以前作
者尚少，其盛自唐始也。其文以叙事为主，后人不知
其体，顾以议论杂之，故陈师道云：“韩退之作记，记其
事耳。今之记乃论也。”然观《燕喜亭记》已涉议论，而欧、
苏以下，议论寖多。故今采录诸记，而以“三品”别之。又
有托物以寓意者；有首之以“序”，而以韵语为记者，有
篇末系以诗歌者，皆为别体。又有《墓塼记》《坟记》《塔记》，
则皆附于“墓志”之条，兹不复列。